|  |
| --- |
| ethnosimo-aade-gr |

Αθήνα, 5 Αυγούστου 2024

**ΔΕΛΤΙΟ ΤΥΠΟΥ**

**ΑΑΔΕ: 6,54 εκατ. φορολογικές δηλώσεις σε 100 ημέρες**

Με δύο στοιχεία, τα οποία αποδεικνύουν την επιτυχία της φετινής διαδικασίας, ολοκληρώθηκε την Παρασκευή, 2 Αυγούστου 2024, η εμπρόθεσμη υποβολή δηλώσεων φορολογίας εισοδήματος.

Συγκεκριμένα, για πρώτη φορά μέσα σε μόλις 100 ημέρες, δηλαδή από τις 25 Απριλίου έως και τις 2 Αυγούστου 2024, υποβλήθηκαν 6.543.853 δηλώσεις φυσικών προσώπων, το μεγαλύτερο πλήθος εμπρόθεσμων δηλώσεων που καταγράφεται τα τελευταία εννέα χρόνια.

Αυτό σημαίνει ότι, κατά μέσο όρο, υποβάλλονταν 65.439 δηλώσεις κάθε μέρα.

Τα στοιχεία αυτά δείχνουν ότι οι πολίτες και οι λογιστές - φοροτεχνικοί ανταποκρίθηκαν στις υποχρεώσεις τους στο συντομότερο χρονικό διάστημα των τελευταίων εννέα ετών.

Σε ό,τι αφορά τη διαδικασία αμφισβήτησης των τεκμηρίων, σχετική πρόθεση εξεδήλωσαν 4.358 φυσικά πρόσωπα, από τα 401.565, που εκκαθαρίζονται με βάση αυτή τη διαδικασία, σε σύνολο 713.477 επιτηδευματιών. Δηλαδή, μόλις το 1% των υπαγομένων. Από αυτούς, μέχρι σήμερα έχουν ολοκληρώσει τη σχετική διαδικασία 263 φορολογούμενοι.

Η Ανεξάρτητη Αρχή Δημοσίων Εσόδων ευχαριστεί όλους για τη συνεργασία και την επιτυχή ολοκλήρωση της φετινής υποβολής των δηλώσεων φορολογίας εισοδήματος φυσικών προσώπων.

Επισυνάπτεται πίνακας με σχετικά στοιχεία.